和子履雍家園
作者：蘇舜欽
朝代：宋

paragraphs: 長橋南走羣山間，中有雍子之名園。
蒼雲蔽天竹色浄，暖香撲地花氣緐。
飛泉來從遠嶺背，林下曲折寒波翻。
珍禽不可見毛質，數聲清絕如哀禪。
我來踞石弄琴瑟，唯恐日暮登歸軒。
塵紛剝落耳目異，只疑夢入仙家村。
君之襟尚我同好，作詩閎放莫可攀。
高篇絕景兩不及，久之想像空冥冥。